OB ‘moet optree’ teen Dlamini | Netwerk24
OB ‘moet optree’ teen Dlamini
Deur Jana Marx 12 Junie 2018 13:03
Die Organisasie teen Belastingmisbruik (Outa) vra die openbare beskermer (OB) om op te tree teen Bathabile Dlamini, die voormalige minister van maatskaplike ontwikkeling en haar voormalige departement, oor “twyfelagtige kontrakte” aan diensverskaffers.
Die organisasie het Dinsdag luidens ’n verklaring gesê die kontrakte is onregmatig, nie deel van die begroting nie en “opsetlik ontwerp om die surplusfondse van die Suid-Afrikaanse agentskap vir maatskaplike sekerheid (Sassa) op te slurp”.
Bathabile Dlamini, die voormalige minister van maatskaplike ontwikkeling.Foto: Argief
Dié kontrakte spruit uit die Mikondzo Event Management Services-projek en die Integrated Community Registration Outreach Programme (ICROP) wat albei deur Sassa bestuur word.
Die projekte is in Januarie en Februarie 2016 aan sakeondernemings geadverteer.
Die hoofbegunstigde van die kontrakte was Azande Consulting BK, wat as die enigste geakkrediteerde verskaffer (van 23 aansoeke) vir die ICROP-projek opgetree het. Azande Consulting BK was ook een van slegs twee verskaffers vir die Mikondzo-projek.
Die ICROP-pryse het tussen R393 miljoen en R488 miljoen gewissel, terwyl Mikondzo volgens Outa geen beduidende prys gehad het nie.
Outa het tussen Junie 2016 en Augustus 2017 betalings van tot R235 miljoen aan Azande Consulting BK nagespoor.
Outa glo Dlamini het die parlement in haar antwoorde oor dié kontrakte mislei om “Sassa se verkeerdhede toe te smeer”.
“Die ware bekommernis is nooit aangepak nie: Waarom het Sassa kontrakte aan enkele verskaffers toegeken, in plaas daarvan om die kontrakte tussen ’n groep diensverskaffers te versprei?” lui die verklaring.
Busisiwe Mkhwebane, openbare beskermer (OB).
Outa se ondersoek toon albei tenders is toegestaan sonder die regmatige tenderprosesse. Die ondersoek toon verder die uitgekontrakteerde dienste was onnodig.
Outa vra die OB om die saak te ondersoek en Dlamini tot verantwoording te roep, sodat die diensverskaffers die geld kan terugbetaal.
“Voormalige minister Bathabile Dlamini het haar mag misbruik deur openbare fondse te vermors en met die lewens van 17 miljoen van Suid-Afrika se weerloses te dobbel. Haar onverantwoordelike, ongrondwetlike gedrag en minagting vir haar verantwoordelikhede as ’n minister vra ’n sterk bestraffende optrede,” sê Dominique Msibi, portefeulje-direkteur van Outa se spesiale projekte.
Meer oor: Sassa | Outa | Bathabile Dlamini | Openbare Beskermer (Ob)
Bathabile braak gal oor media en mans
Sassa-staking tydelik opgeskort